नाइजीरिया में चुनाव पूर्व हिंसा में 9 की मौत  
संसदीय चुनाव की पूर्व संध्या पर चुनाव आयोग के कार्यालय में बम विस्फोट और चुनाव सामग्री भंडारण स्थल पर हुए हमले में 9 लोगों की मौत हो गई।
नाइजीरिया में संसदीय चुनाव की पूर्व संध्या पर चुनाव आयोग के कार्यालय में एक बम विस्फोट और चुनाव सामग्री भंडारण स्थल पर हुए हमले में कम से कम 9 लोगों की मौत हो गई है। अधिकारियों ने शनिवार को बताया कि देश की राजधानी के निकट स्थित सुलेजा शहर में स्वतंत्र राष्ट्रीय चुनाव आयोग के कार्यालय में हुए बम विस्फोट में 5 लोगों की मौत हो गई।  नाइजीरिया राष्ट्रीय आपात प्रबंधन एजेंसी के प्रवक्ता ने बताया, इस विस्फोट में कुछ लोग घायल भी हुए हैं। घायलों को इलाज के लिए नजदीक के एक अस्पताल में भर्ती कराया गया है। हालांकि उन्होंने हताहतों की वास्तविक संख्या बताने से इनकार कर दिया।  पुलिस और आईएनईसी अधिकारियों ने भी इस पर किसी तरह की टिप्पणी नहीं की। सूत्रों ने बताया कि मरने वालों की संख्या 5 है, जबकि 10 अन्य लोग घायल हुए हैं। उन्होंने बताया कि इसके अलावा उत्तरी राज्य बोरनो में मतदान सामग्री लेते समय चुनाव अधिकारियों पर बंदूकधारियों की गोलीबारी में 4 व्यक्तियों की मौत हो गई, जिनमें तीन मतदान अधिकारी और एक पार्टी प्रमुख शामिल हैं।  नाइजीरिया में देश के उच्च और निम्न सदन के लिए 2 अप्रैल को चुनाव होना था, लेकिन यह कुछ कारणों से शनिवार तक के लिए स्थगित कर दिया गया था।